Иван Вазов
Последнята борба

chitanka.info

I

За борба часът настана,

за последнята борба;

чуйте вече във Балкана

гърми бойната тръба.

        Ей пет века, що теглихме,

но да теглим веч не щем:

ако роби се родихме,

волни ищем да умрем.

        Хай под знамето народно

с враговете да се бийм,

дор отечество свободно

най-подиря придобийм!

II

С мъките си нашто племе

доста вълнува светът;

хай пък с подвизи големи

да се чуем този път!

        Зарад жертви дойде време,

дом, живот да не жалейм:

злато трябва л’? — Да дадеме!

Кръв ли трябва? — Да я лейм!

        Хай под знамето народно

с враговете да се бийм,

дор отечество свободно

най-подиря придобийм!

III

Смърт, огън, борба жестока,

нищо нас не ни страши,

че на робството ни срока,

видим, веке се свърши.

        Нека турчин да изпита

нашта ярост, нашта мощ:

орела е нам защита,

лева ще ни бъде вожд!

        Хай под знамето народно

с враговете да се бийм,

дор отечество свободно

най-подиря придобийм!

IV

Българино! Робе яден!

Грабвай ножа, лети в бой!

Бъди грозен, безпощаден!

Кръв проливай, не се бой!

        Умреш ли, умри със слава!

И ще знайш, кат влазяш в гроб,

че синът ти, кой остава,

той поне не ще е роб!

        Хай под знамето народно

с враговете да се бийм,

дор отечество свободно

най-подиря придобийм!

Април 1877

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.